SAMBIRO 34
Gidiyoni Wakathereska Ŵamidiyani
Pakati pajumpha nyengo, Ŵaisrayeli ŵakalekaso kusopa Yehova ndipo ŵakamba kusopa ŵachiuta ŵatesi. Kwa vyaka 7, Ŵamidiyani ŵakibanga viŵeto vya Ŵaisrayeli na vyakurya vyawo. Ŵaisrayeli ŵakamba kubisama mu mphanji na mu mapiri kuti Ŵamidiyani ŵaleke kuŵasuzga. Ŵakapempha Yehova kuti waŵawovwire. Yehova wakatuma mungelo kwa mwanalume munyake zina lake Gidiyoni. Mungelo wakati: ‘Yehova wasora iwe kuti uŵe chinkhara cha nkhondo.’ Gidiyoni wakafumba kuti: ‘Kasi ningaponoska wuli Israyeli? Nili muchoko chomene.’
Kasi Gidiyoni wakatenge wagomezgenge wuli kuti Yehova wamusankha? Gidiyoni wakatora weya wa mberere na kuwuŵika pasi, ndipo wakati kwa Yehova: ‘Mulenji, usange jumi lawa pa weya pera, kweni pasi pose mphakomira, mbwenu nimanyenge kuti mukukhumba kuti niponoske Israyeli.’ Machero ghake mulenji, Gidiyoni wakasanga nadi kuti weya wazumbwa na jumi kweni pasi mphakomira. Kweni Gidiyoni wakapemphaso kuti machero ghake mulenji, wazakasange kuti weya wekha ngwakomira, kweni pasi pose paŵe jumi. Gidiyoni wakati wawona kuti ivi vyachitika, wakagomezga kuti Yehova wamusankha nadi kuti waponoske Ŵaisrayeli. Wakawunjika ŵankhondo ŵake kuti ŵakatimbane na Ŵamidiyani.
Yehova wakaphalira Gidiyoni kuti: ‘Nipangiskenge kuti Ŵaisrayeli ŵawine nkhondo. Kweni pakuti uli na ŵankhondo ŵanandi, ungazakaghanaghana kuti wawina wekha nkhondo iyi. Phalira waliyose uyo wakopa kuti wawelere ku nyumba.’ Ŵankhondo ŵakukwana 22,000 ŵakawelera ku nyumba, ndipo pakakhala 10,000. Yehova wakati: ‘Uchali na ŵankhondo ŵanandi chomene. Luta nawo ku dambo ndipo uŵaphalire kuti ŵamwe maji. Usankhe waliyose uyo pakumwa wali maso, ndipo wakulaŵiska uko kungafuma ŵalwani.’ Ŵanalume 300 pera ndiwo ŵakaŵa maso apo ŵakamwanga maji. Yehova wakalayizga Gidiyoni kuti ŵanalume ŵachoko waka aŵa ŵamuthereska ŵankhondo 135,000 ŵa Ŵamidiyani.
Mu usiku wenewura, Yehova wakaphalira Gidiyoni kuti: ‘Sono ni nyengo yakuti uwukire Ŵamidiyani!’ Gidiyoni wakapa ŵanalume ŵake mbata na viŵiya vikuru ivyo mukati mwake ŵakaŵikamo miliko. Wakaŵaphalira kuti: ‘Mulaŵiskenge ine, ndipo muchitenge ivyo ine nkhuchita.’ Gidiyoni wakalizga mbata yake, wakaswa chiŵiya chake, wakakwezga muchanya muliko wake, na kuchemerezga kuti: ‘Lupanga lwa Yehova na lwa Gidiyoni!’ Ŵanalume wose 300 ŵa Gidiyoni nawo ŵakachita ivyo iyo wakachitanga. Ŵamidiyani ŵakawopa ndipo ŵakamba kuchimbira. Ŵakatimbanizgika na kwamba kukomana ŵekhaŵekha. Apa napo, Yehova wakawovwira Ŵaisrayeli kuthereska ŵalwani ŵawo.
“Nkhongono zakuluska zakawiro ziŵe za Chiuta, zithu yayi.”—2 Ŵakorinte 4:7
tum_Latn tum_Latn tum_Latn tum_Latn tum_Latn tum_Latn tum_Latn